Tolong jelaskan mengenai Facebook dalam bahasa jawa

Facebook iku situs jaringan mungguhing jejaring sosial kang diluncuraké tanggal 4 Fèbruari 2004 lan diyasa Mark Zuckerberg, lulusan Harvard lan manten murid ing Ardsley High School. Tata anggotané Facebook wiwitané diwatesi mligi kanggo siswa-siswa saka Harvard College. Rong wulan candhaké, tata anggotané dibukak kanggo siswa-siswa pawiyatan-pawiyatan liyané kaya ta: Boston (Boston College, Boston University, MIT, Tufts), Rochester, Stanford, NYU, Northwestern, lan kabèh pawiyatan ing sajeroning Ivy League. Manéka warna pawiyatan luhur banjur ditambahaké ing dalem sataun sawisé luncurané iku. Wusana, wong-wong kang duwé alamat layang-èl sawijining universitas (kaya déné.edu,.ac.uk, lsp.) saka saindenging donya uga bisa gabung ing situs iki.

Sabanjuré, uga dikembangaké jaringan kanggo pawiyatan-pawiyatan luhur lan sawatara kumpeni gedhé. Wiwit 11 Sèptèmber 2006, wong kang duwé alamat layang-èl apa waé bisa ndhaftar ing Facebook. Sing nganggo Facebook bisa milih gabung  siji utawa luwih jaringan kang ana, kaya ta jaringan dhedhasar asal pawiyatané, papané nyambut gawé, utawa wewengkoné géografis.

Nganti Juli 2007, kang kadhaftar nganggo situs iki gunggungé gedhé dhéwé ing antarané situs-situs liyané kang kawigatèné ing babagan pawiyatan, ya iku punjul 34 yuta anggota aktif saka saindenging donya. Wiwit Sèptèmber 2006 nganti Sèptèmber 2007, urutané mundhak saka urut 60 dadi urut 7 minangka situs kang paling kerep dibukak, lan minangka situs angka siji ngenani foto ing Amérika Sarékat kanthi 8,5 yuta foto dimot saben dinané, ngungkuli situs umum liyané kaya ta Flickr.